LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 1995 M. VASARIO 6 D. NUTARIMO NR. 190 „DĖL LIETUVOS RESPUBLIKOS PIRMOJO IR ANTROJO LAIPSNIŲ VALSTYBINIŲ PENSIJŲ SKYRIMO IR MOKĖJIMO NUOSTATŲ IR VERTINIMO KRITERIJŲ DAUGIAVAIKĖS MOTINOS TEISEI Į LIETUVOS RESPUBLIKOS ANTROJO LAIPSNIO VALSTYBINĘ PENSIJĄ NUSTATYTI APRAŠO PATVIRTINIMO“ PAKEITIMO

2006 m. rugsėjo 12 d. Nr. 882

Vilnius

Lietuvos Respublikos Vyriausybė nutaria:

Pakeisti Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatus, patvirtintus Lietuvos Respublikos Vyriausybės 1995 m. vasario 6 d. nutarimu Nr. 190 „Dėl Lietuvos Respublikos pirmojo ir antrojo laipsnių valstybinių pensijų skyrimo ir mokėjimo nuostatų ir Vertinimo kriterijų daugiavaikės motinos teisei į Lietuvos Respublikos antrojo laipsnio valstybinę pensiją nustatyti aprašo patvirtinimo“ (Žin., 1995, Nr. 13-309; 2001, Nr. 10-283; 2003, Nr. 51-2270; 2004, Nr. 158-5784; 2005, Nr. 26-836, Nr. 83-3067), ir išdėstyti 19 punkto trečiąją pastraipą taip:

„Kiekvienas valstybinės pensijos gavėjas, išskyrus šio punkto antrojoje pastraipoje nurodytus asmenis, privalo pranešti valstybinę pensiją jam mokančiai institucijai, ar jis turi draudžiamųjų pajamų. Draudžiamųjų pajamų turėjimo (neturėjimo) faktą valstybinės pensijos gavėjas patvirtina pateikęs valstybinę pensiją jam mokančiai institucijai darbdavio išduotas pažymas ar kitus dokumentus, patvirtinančius jo priėmimą į darbą, atleidimą iš jo, nemokamas atostogas. Ligos, profesinės reabilitacijos, motinystės, tėvystės, motinystės (tėvystės), nedarbo socialinio draudimo išmokų gavimo faktas įrodomas atitinkamais darbdavio, Valstybinio socialinio draudimo fondo valdybos prie Socialinės apsaugos ir darbo ministerijos (toliau vadinama – Valstybinio socialinio draudimo fondo valdyba) teritorinių skyrių arba Lietuvos darbo biržos prie Socialinės apsaugos ir darbo ministerijos teritorinių darbo biržų išduotais pažymėjimais apie nurodytųjų pašalpų mokėjimo trukmę. Pateikti dokumentai grąžinami asmeniui, o pensijos byloje paliekami šių dokumentų nuorašai, patvirtinti komisijos atsakingojo sekretoriaus. Spręsdama klausimą dėl valstybinės pensijos mokėjimo, valstybines pensijas mokanti institucija turi teisę reikalauti iš Valstybinio socialinio draudimo fondo valdybos ir jos teritorinių skyrių išduoti remiantis šiuose skyriuose esančia apdraustųjų privalomuoju valstybiniu socialiniu draudimu įskaita pažymėjimus, patvirtinančius šios pensijos gavėjo draudžiamųjų pajamų turėjimo ar ligos, motinystės, tėvystės, motinystės (tėvystės), nedarbo socialinio draudimo išmokų gavimo faktą.“.

Ministras Pirmininkas	Gediminas Kirkilas

Socialinės apsaugos ir darbo ministrė	Vilija Blinkevičiūtė